የወጣቶች ተጠቃሚነት ተጠናክሮ እንደሚቀጥል ጽህፈት ቤቱ ገለፀ
ወጣቱ በፖለቲካዊ፣ ኢኮኖሚያዊና ማህበራዊ እንቅስቃሴዎች ውስጥ ትልቅ ለውጥ የሚያመጣ ኃይል በመሆኑ ተጠቃሚነቱን ይበልጥ ማረጋገጥ እንደሚገባ ጽህፈት ቤቱ ለዋልታ በላከው መግለጫ ገልጿል፡፡መንግስት የወጣቶችን ተጠቃሚነት ለማረጋገጥ  በርካታ ፕሮግራሞችንና ፓኬጆችን ቀርጾ መንቀሳቀሱን ጽህፍት ቤቱ አስገንዝቧል፡፡ በመሆኑም በመጀመሪያው የዕድገትና የትራንስፎርሜሽን ዕቅድ ዘመን በሚሊዮን የሚቆጠር ቋሚና ጊዜያዊ የሥራ ዕድል ተፈጥሯል፡፡ በተያዘው የዕቅድ ዘመንም የተሻለ የሥራ ዕድል ለመፍጠር ታቅዶ እየተሰራ ነው ተብሏል፡፡በመግለጫው እንደተመለከተው በአዲስ አበባና በክልል ከተሞች በተገነቡት የጋራ መኖሪያ ቤቶች ወጣቶች ተጠቃሚ መሆን ችለዋል። በመንግስት ግዙፍ ፕሮጀክቶች ውስጥ በተፈጠረ በሚሊዮን የሚቆጠር የሥራ ዕድል 840 ሺ የሚጠጉ ጥቃቅንና አነስተኛ ተቋማት ተጠቃሚ ሆነዋል። ከ39 ቢሊዮን ብር በላይ የገበያ ትስስር ተፈጥሮላቸዋል።ወጣቶች በኃይል ማመንጫዎች፣ በባቡር መስመር ዝርጋታ፣ በመንገድ ግንባታ፣ በስኳርና   በማዳበሪያ ፋብሪካዎች ላይ ተቀጥረው እየሰሩ ነው፡፡ ይህም ገቢያቸውን ከማሳደግ በተጨማሪ የቴክኖሎጂ ሽግግር በመፍጠርና ዕውቀትን ለመቅሰም እንደሚረዳቸው ጽህፈት ቤቱ አስገንዝቧል፡፡ከ34 በላይ በሚሆኑ የመንግስት ከፍተኛ የትምህርት ተቋማት ብቻ ከግማሽ ሚሊዮን በላይ ወጣቶች ከመጀመሪያ እስከ ሶስተኛ ዲግሪ ትምህርት እየተከታተሉ መሆኑን መግለጫው አትቷል፡፡ በተለያዩ የመንግስትና የግል ተቋማት ከመቀጠር በተጨማሪ ወጣቶች በአነስተኛና ጥቃቅን ተደራጅተው ሥራ እንዲፈጥሩ መንግስት የተለያዩ ድጋፎችን እያደረገ ነው ብሏል መግለጫው፡፡ወጣቶች በተለወጠ አስተሳሰብና በባለቤትነት መንፈስ በመንቀሳቀስ፤ ችግሮቻቸውን በጋራና በተደራጀ አግባብ በመፍታት ለተጀመረው ልማት የሚጠበቅባቸውን አስተዋፅኦ እንዲያበረክቱ ጽህፈት ቤቱ አሳስቧል፡፡ ህብረተሰቡም ከመንግስት ጎን በመሰለፍ የበኩሉን እንዲወጣ ጽህፈት ቤቱ ጥሪ አቅርቧል፡፡